CELEX: 32010R0310
Language: el
Date: 2010-04-09 00:00:00
Title: Κανονισμός (ΕΕ) αριθ. 310/2010 της Επιτροπής, της 9ης Απριλίου 2010 , σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία

15.4.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 94/27
            
         ΚΑΝΟΝΙΣΜΌΣ (ΕΕ) αριθ. 310/2010 ΤΗΣ ΕΠΙΤΡΟΠΉΣ
   της 9ης Απριλίου 2010
   σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Για να εξασφαλιστεί η ενιαία εφαρμογή της συνδυασμένης ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού.
            
         
               (2)
            
            
               Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της συνδυασμένης ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εξ ολοκλήρου ή εν μέρει στη ΣΟ ή προσθέτει σε αυτήν κάποια νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
            
         
               (3)
            
            
               Κατ’ εφαρμογή αυτών των γενικών κανόνων τα εμπορεύματα που περιγράφονται στη στήλη 1 του πίνακα που παρατίθεται στο παράρτημα του παρόντος κανονισμού πρέπει να υπαχθούν στους κωδικούς ΣΟ που εμφαίνονται στη στήλη 2, για τους λόγους που αναφέρονται στη στήλη 3 του εν λόγω πίνακα.
            
         
               (4)
            
            
               Είναι σκόπιμο να προβλεφθεί ότι, βάσει του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί του κοινοτικού τελωνειακού κώδικα (2), ο κάτοχος μπορεί να εξακολουθήσει να επικαλείται, για περίοδο τριών μηνών, τη δεσμευτική δασμολογική πληροφορία που έχει εκδοθεί από τις τελωνειακές αρχές των κρατών μελών, όσον αφορά τη δασμολογική κατάταξη εμπορευμάτων στη συνδυασμένη ονοματολογία, η οποία όμως δεν συμμορφούται με τον παρόντα κανονισμό.
            
         
               (5)
            
            
               Τα μέτρα που προβλέπει ο παρών κανονισμός είναι σύμφωνα με τη γνώμη της επιτροπής τελωνειακού κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη 1 του πίνακα που παρατίθεται στο παράρτημα κατατάσσονται στη συνδυασμένη ονοματολογία στους κωδικούς ΣΟ που αναφέρονται στη στήλη 2 του εν λόγω πίνακα.
   Άρθρο 2
   Η δεσμευτική δασμολογική πληροφορία, που έχει εκδοθεί από τις τελωνειακές αρχές των κρατών μελών και δεν είναι σύμφωνη με τον παρόντα κανονισμό, μπορεί να συνεχίσει να χρησιμοποιείται για περίοδο τριών μηνών δυνάμει του άρθρου 12 παράγραφος 6 του κανονισμού (ΕΟΚ) αριθ. 2913/92.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 9 Απριλίου 2010.
      
         
            Για την Επιτροπή, εξ ονόματος του Προέδρου,
         
         Algirdas ŠEMETA
         
            Μέλος της Επιτροπής
         
      
   
   
      (1)  ΕΕ L 256 της 7.9.1987, σ. 1.
   
      (2)  ΕΕ L 302 της 19.10.1992, σ. 1.
   
      ΠΑΡΑΡΤΗΜΑ
      
                  Περιγραφή των εμπορευμάτων
               
               
                  Κατάταξη
                  (κωδικός ΣΟ)
               
               
                  Αιτιολογία
               
            
                  (1)
               
               
                  (2)
               
               
                  (3)
               
            
                  Συσκευή που προσομοιάζει με τις μαγνητικές πύλες οι οποίες χρησιμοποιούνται στα σημεία ελέγχου ασφάλειας των αερολιμένων (επονομαζόμενη «φασματόμετρο μάζας»). Προορίζεται για την ανίχνευση παράνομων ουσιών, όπως εκρηκτικών και ναρκωτικών, με τεχνολογία φασματομετρίας ιοντικής ευκινησίας με παγίδευση (ITMS).
                  Η ανάλυση βασίζεται στη διέλευση δειγμάτων αέρα μέσω ημιπερατής μεμβράνης και την εισαγωγή τους σε θάλαμο ιονισμού, όπου μια πηγή ιονισμού εκπέμπει σωματίδια β με αποτέλεσμα τον σχηματισμό ιόντων στην αέρια φάση. Τα ιόντα οδηγούνται κατόπιν παλμικά σε σωλήνα εκτροπής όπου επιταχύνονται με τη βοήθεια ηλεκτρικού πεδίου, κατευθυνόμενα σε ηλεκτρόδιο-συλλέκτη. Στη συνέχεια αναλύεται το δείγμα με βάση τον χρόνο που απαιτείται για να φθάσουν τα ιόντα στον συλλέκτη. Συνεπώς, η συσκευή διαχωρίζει τους ιονισμένους ατμούς και, έπειτα, μετρά την ευκινησία των ιόντων μέσα σε ηλεκτρικό πεδίο.
                  Στη συσκευή δεν χρησιμοποιείται οπτική ακτινοβολία.
               
               
                  9027 80 17
               
               
                  Η κατάταξη διέπεται από τους γενικούς κανόνες 1 και 6 για την ερμηνεία της συνδυασμένης ονοματολογίας και από το κείμενο των κωδικών ΣΟ 9027, 9027 80 και 9027 80 17.
                  Η κατάταξη στην κλάση 9022 ως συσκευή που χρησιμοποιεί την ακτινοβολία β αποκλείεται, δεδομένου ότι η ακτινοβολία χρησιμοποιείται απλώς στο προκαταρτικό στάδιο, πριν από την ανάλυση, για τον ιονισμό του δείγματος. Η χρήση της ακτινοβολίας αποτελεί απλώς το πρώτο στάδιο της διεργασίας χημικής ανάλυσης, κατά την οποία χρησιμοποιείται φασματομετρική τεχνολογία.
                  Οι συσκευές για φυσικές ή χημικές αναλύσεις — φασματόμετρα — αναφέρονται ρητά στην κλάση 9027.
                  Επειδή το προϊόν δεν χρησιμοποιεί οπτική ακτινοβολία (υπεριώδη, ορατή, υπέρυθρη), πρέπει να καταταχθεί στον κωδικό ΣΟ 9027 80 17 ως άλλη συσκευή για φυσικές ή χημικές αναλύσεις.